Foodfest

Foodfest, eller matfestival, er en kveld med fokus på samarbeid, matlaging og måltidsfellesskap. Tanken bak festivalen er at man deles inn i grupper, bli tildelt en oppskrift som representerer et land/ verdensdel, og sammen lage en rett som fellesskapet til slutt skal dele. Vi har gjennomført dette med ca 30 ungdommmer før, og da delt inn i 5-7 grupper, avhengig av oppskriftens vanskelighetsgrad og tidsbruk.

Tid:
Det kan gjennomføres på to timer, men jeg anbefaler da at voksenledere forbereder i en times tid i forkant, eventuelt at en beregner tre timer med program, uten forberedelser.

Gjennomføring:
Voksenleder må i forkant, enten alene eller med et styre, planlegge hvilke land/verdensdeler som skal være representert iløpet av kvelden. Dette innebærer å finne en oppskrift som er passende og rask, reell tid på matlaging vil variere mellom 1-2 timer avhengig av antall deltakere, oppskrift og tid tilgjengelig. Det er lurt å tenke at alle oppskriftene skal bli ferdig samtidig, og dermed ikke være for krevende for de ulike lagene.

Eksempelvis vil de som representerer Thailand og som skal lage nudler med grønnsaker og marinert svinefilet, bruke lenger tid enn Antarktis som skal lage iskake (pynte iskrem med nonstop og nøtter). Thailand vil også da ha mer å gjøre i starten, ettersom Island ikke kan ta ut isen før ca 30 minutter før måltidets start. Samtidig er det også viktig å tenke på hvilke stasjoner som skal brukes iløpet av matlagingen, det er lite lurt å planlegge at 4 lag skal bruke stekepanne eller ovn samtidig, planlegg oppskriftene ut i fra hvilket type kjøkken en har tilgjengelig.

Det må handles inn alt av råvarer samt fordele de på ulike stasjoner i kjøkkenet, printes ut oppskrifter (og gjerne ha en i reserve mtp matsøl og størrelse på gruppene). Har dere tid kan man gjerne laminere oppskriftene, sånn at matsøl ikke ødelegger.

# Ekstra:

For at det skal bli litt lærdom inn i det hele kan det på forsiden/baksiden av oppskriften skrives fakta om landet/vedensdelen som laget representerer. Dette kan fremføres iløpet av måltidet. Se vedlegg for eksempel på hvordan vi har gjort det tidligere. Eventuelt kan en fordele en bibelfortelling til hvert land, gjerne da relatert til mat, Jesus metter 5000/ vann til vin/ surdeig osv osv.

Skal det gjøres enda mer ut av det kan det bli fordelt inn i grupper på forhånd og dermed ha anledning til å kle seg ut i stil med sitt land.

# Opprydding underveis:

Under all matlagingen skal hvert lag sørge for å ha kontroll på sine stasjoner, både at alt av redskaper vaskes og deles med de andre lagene, men også at det ryddes opp fortløpende. Følg prinsippet ABC: Always Be Cleaning. Sørger du for at det ryddes jevnlig slipper man å bruke unødvendig tid på dette etter at deltakerne har dratt hjem.

# Økonomi:

Vi har de to siste årene søkt om midler fra kommunens ungdomsråd som deler ut penger på vegne av kommunen, denne ordningen finnes antakelig i andre bydeler/deler av landet også, men det forutsetter at voksenleder/ansatt søker om disse midlene i henhold til gjeldene frister i aktuell kommune.

Det kan også gjennomføres ved deltakeravgift, f.eks kr 50.- per stk, men krever da en påmelding i forkant og gir relativt lite rom for at "ekstra" deltakere dukker opp på selve arrangementet, noe som ofte skjer med ungdomstiltak som dette. Vi er også en del av KFUK-KFUM og mottar medlemsstøtte, og kan i tilfeller hvor det ikke blir innvilget støtte fra kommunen, bruke egne midler for gjennomføring.

# Måltidet:

De gruppene som bruker kortest tid kan få tildelt oppgaven av å dekke på langbord til måltidet. Etterhvert som de ulike gruppene blir ferdige setter de frem sine retter og hjelper til med å dekke bordet, samt rydde på kjøkkenet. Når alle gruppene er ferdig med sine retter kan måltidet begynne.

# Opprydding i etterkant:

Hvis en har vært flink med rydding i løpet av kvelden er det ikke mye annet enn det en har brukt til selve måltidet igjen. Fordel gjerne to eller flere grupper til å ta seg av oppvask, to grupper til opprydning av langbord osv. Det er bedre å ha laget en ryddeplan i forkant enn å bli stående alene med oppvask til slutt.

# Avslutning:

Man kan avslutte med en samling med andakt, bønn og sang, med tema som passer (måltidsfellesskap, brødbrytelse, alterringen som en halvsirkel i det store verdensfellesskapet).